b'\n_START_ARTICLE_\nBarbara Hepworth\n_START_PARAGRAPH_\nBarbara Hepvort (angl. Barbara Hepworth, 1903\xe2\x80\x931975) \xe2\x80\x93 Anglijos XX a. skulptor\xc4\x97, abstrak\xc4\x8diosios skulpt\xc5\xabros atstov\xc4\x97.\n_START_SECTION_\nBiografija\n_START_PARAGRAPH_\nBarbara Hepvort gim\xc4\x97 1903 m. sausio 10 d. Veikfilde, Vakar\xc5\xb3 Jork\xc5\xa1yro grafyst\xc4\x97je. Jos t\xc4\x97vas buvo civilinis in\xc5\xbeinierius. Barbara mok\xc4\x97si Veikfildo mergai\xc4\x8di\xc5\xb3 mokykloje, 1920\xe2\x88\x921921 m. mok\xc4\x97si Lydso dail\xc4\x97s mokykloje, kur jos bendramoksliu buvo Henris Muras. 1921\xe2\x88\x921924 m. B. Hepvort mok\xc4\x97si Karali\xc5\xa1kajame dail\xc4\x97s koled\xc5\xbee Londone, lank\xc4\x97si Pary\xc5\xbeiuje. Jos k\xc5\xabryb\xc4\x85 ypa\xc4\x8d paveik\xc4\x97 jos ilgametis draugas ir kolega Henris Muras. 1924 m. B. Hepvort i\xc5\xa1vyko tobulintis \xc4\xaf Italij\xc4\x85 laim\xc4\x97jusi gimtojo miesto apygardos param\xc4\x85. Studijavo romanikos ir ankstyvojo renesanso men\xc4\x85 Toskanoje. 1925 m. Florencijoje susituok\xc4\x97 su skulptoriumi D\xc5\xbe. Skypingu (John Skeaping), po to persik\xc4\x97l\xc4\x97 gyventi \xc4\xaf Rom\xc4\x85, kur vyras mok\xc4\x97si Brit\xc5\xb3 akademijos padalinyje. D\xc4\x97l vyro sveikatos 1926 m. lapkrit\xc4\xaf pora gr\xc4\xaf\xc5\xbeo \xc4\xaf London\xc4\x85, 1927 m. pora atidar\xc4\x97 bendr\xc4\x85 savo k\xc5\xabrini\xc5\xb3 paroda savo bute. 1929 m. B. Hepvort gim\xc4\x97 s\xc5\xabnus Polis. 1931 m. B. Hepvort sutiko tapytoj\xc4\x85 Ben\xc4\x85 Nikolson\xc4\x85, ji nutrauk\xc4\x97 ry\xc5\xa1ius su D\xc5\xbe. Skypingu, prad\xc4\x97jo dirbti kartu su B. Nikolsonu. 1932 m. ji kartu su B. Nikolsonu prad\xc4\x97jo \xc5\xbeym\xc5\xb3 pos\xc5\xabk\xc4\xaf abstrakcionistin\xc4\x97s dail\xc4\x97s kryptimi. 1933 m. i\xc5\xa1situok\xc4\x97 su D\xc5\xbe. Skypingu, kartu su B. Nikolsonu aplank\xc4\x97 K. Brankuzio ir P. Pikaso studijas Pary\xc5\xbeiuje, 1935 m. sutiko P. Mondrian\xc4\x85 ir V. Kandinsk\xc4\xaf, Londone \xe2\x88\x92 Naum\xc4\x85 Gabo. 1934 m. jai gim\xc4\x97 trynukai._NEWLINE_1937 m. atostog\xc5\xb3 metu Varan\xc5\xbevilyje, pakviesta A. Kolderio, B. Hepvort susitiko su Ch. Miro ir \xc5\xbd. Brak\xc4\x85. 1937 m. \xc4\xafvyko pirmoji jos personalin\xc4\x97 paroda Alex. Reid & Lefevre galerijoje Londone. 1938 m. ji susituok\xc4\x97 su B. Nikolsonu, 1943 m. \xc4\xafvyko pirmoji jos retrospektyvin\xc4\x97 paroda Lydse. 1949 m. B. Hepvort \xc4\xafsigijo studij\xc4\x85 meninink\xc5\xb3 kolonijoje Sent Ive (Kornvalis), kurioje nuolat prad\xc4\x97jo dirbti 1950 m. iki mirties (dabar joje \xc4\xafkurtas Barbaros Hepvort muziejus). 1952 m. pasirod\xc4\x97 plati monografija apie skulptor\xc4\x99. 1954 m. \xc4\xafvyko retrospektyvin\xc4\x97 paroda Whitechapel galerijoje Londone. 1954 m. ji suk\xc5\xabr\xc4\x97 Madonos ir k\xc5\xabdikio skulpt\xc5\xabr\xc4\x85 Sent Ivo parapijos ba\xc5\xbeny\xc4\x8dioje atminti s\xc5\xabnui Poliui, kuris 1953 m. \xc5\xbeuvo aviakatastrofoje Tailande. 1959 m. B. Hepvort apdovanota Did\xc5\xbeiuoju prizu San Paulo bienal\xc4\x97je. 1964 m. jos skulpt\xc5\xabra \xe2\x80\x9eViena forma\xe2\x80\x9c sekretoriaus Dag Hammarskj\xc3\xb6ld atminimui pastatyta prie\xc5\xa1 JTO pastat\xc4\x85 Niujorke. 1965 m. jos retrospektyvin\xc4\x97 paroda \xc4\xafvyko Kr\xc3\xb6ller-M\xc3\xbcller muziejuje Nyderlanduose, Barbarai Hepvort suteiktas Britanijos imperijos ordino komandoro laipsnis (ji \xc4\xafgijo \xe2\x80\x9edamos\xe2\x80\x9c titul\xc4\x85). Ma\xc5\xbedaug tuo metu jos sveikata prad\xc4\x97jo blog\xc4\x97ti, jai diagnozuotas v\xc4\x97\xc5\xbeys. 1968 m. \xc4\xafvyko jos didel\xc4\x97 paroda Teito galerijoje, Oksfordo universitetas suteik\xc4\x97 garb\xc4\x97s daktaro laipsn\xc4\xaf. 1970 m. publikuota meninink\xc4\x97s autobiografija \xe2\x80\x9eBarbara Hepworth\xc2\xa0: A Pictorial Autobiography\xe2\x80\x9c. 1973 m. j\xc4\x85 garb\xc4\x97s nariu i\xc5\xa1rinko JAV meno ir literat\xc5\xabros akademija. Barbara Hepvort \xc5\xbeuvo 1975 m. gegu\xc5\xbe\xc4\x97s 10 d. gaisro metu savo studijoje Sent Ive. B. Hepvort suk\xc5\xabr\xc4\x97 daugiau nei 600 skulpt\xc5\xabr\xc5\xb3.'